Predkladacia správa

Podnet: Materiál sa predkladá ako iniciatívny materiál v dôsledku potreby schválenia účasti SR na konferencii strán Rámcového dohovoru OSN o zmene klímy vládou Slovenskej republiky
Potreba: Rámcový dohovor OSN o zmene klímy, prijatý v roku 1992 v Rio de Janeiro (United Nations Framework Convention on Climate Change  UN FCCC) je medzinárodným právnym nástrojom na globálne riešenie problematiky zmeny klímy. Pre Slovensko Dohovor nadobudol platnosť 23.novembra 1994. Dohovor do súčasnej doby ratifikovalo 183 štátov sveta a Európska únia. V máji 2002 Slovenská republika ratifikovala aj Kjótsky protokol k tomuto Dohovoru, ktorý však zatiaľ nenadobudol platnosť.
Stručný obsah: Konferencia strán, ako vrcholný orgán Dohovoru sa schádza pravidelne raz ročne. Hlavnou témou 8.konferencie strán bude príprava prvého stretnutia strán Kjótskeho protokolu a príprava textov rozhodnutí, potrebných na úspešnú implementáciu protokolu. 
Očakávaný dopad: Účasť na konferencii nebude mať finančný, ekonomický, environmentálny vplyv ani vplyv na zamestnanosť. 
Text: Zmena globálnej klímy, spôsobená antropogénnou emisiou skleníkových plynov, je jedným z najvýznamnejších environmentálnych problémov v doterajšej histórii ľudstva. Skleníkový efekt atmosféry je spôsobený tým, že tzv. skleníkové plyny v atmosfére (vodná para, oxid uhličitý, metán, oxid dusný a ďalšie) voľne prepúšťajú krátkovlnné slnečné žiarenie, to dopadá na zemský povrch a zohrieva ho. Dlhovlnné (infračervené) žiarenie, ktoré následne zemský povrch vyžaruje, je z väčšej časti týmito plynmi zachytené a čiastočne spätne vyžiarené k zemskému povrchu. Priemerná teplota prízemnej atmosféry je potom o 33°C vyššia, ako by bola bez skleníkových plynov. 
	Právnym základom pre riešenie problému zmeny klímy sa stal Rámcový dohovor OSN o zmene klímy, prijatý v roku 1992 v Rio de Janeiro (United Nations Framework Convention on Climate Change  UN FCCC). Pre Slovensko Dohovor nadobudol platnosť 23.novembra 1994. Dohovor do súčasnej doby ratifikovalo 183 štátov sveta a Európska únia. Na 3. konferencii strán Dohovoru v roku 1997 v Kjóte bol prijatý tzv. Kjótsky protokol k Dohovoru, ktorý sprísňuje záväzky pre krajiny Prílohy I. Pre Slovensko to znamená v období rokov 2008-2012 neprekročiť úroveň emisií skleníkových plynov z roku 1990, zníženú o 8% (rovnako ako EÚ). 
Kjótsky protokol ešte nenadobudol platnosť - prešiel procedúrou podpisu (84 krajín vrátane Slovenska) a najmä následnej ratifikácie zmluvnými stranami (zatiaľ 74 krajín). Platnosť nadobudne až po ratifikácii 55 krajinami, pričom medzi nimi musia byť krajiny Prílohy I Dohovoru, ktoré mali spolu najmenej 55% emisií oxidu uhličitého krajín tejto prílohy v roku 1990. Krajiny, ktoré ratifikovali Protokol k 2.júlu 2002, predstavujú spolu 35,8% týchto emisií.
Keďže Slovensko ratifikovalo Kjótsky protokol 31. mája 2002, podoba rozhodnutí, ktoré prijme prvé stretnutie strán Protokolu, ovplyvní aj implementáciu tohto dokumnetu v SR. Pre Slovensko sú dôležité najmä rozhodnutia, týkajúce sa flexibilných mechanizmov (projekty spoločného plnenia a obchodovanie s emisiami), keďže tieto môžu znamenať prílev zahraničných investícií na aktivity, ktoré by okrem znižovania emisií skleníkových plynov znamenali aj modernizáciu technológií na Slovensku a rozhodnutia o vytvorení národných registrov a posudzovaní dodržiavania záväzkov, vyplývajúcich z Protokolu. 
Na 6.konferencii v Hágu bola založená tzv. Central Group 11 – CG11 ako záujmová skupina krajín strednej Európy, ktoré sú krajinami podľa Prílohy I Dohovoru a majú redukčný záväzok podľa Prílohy B Kjótskeho protokolu. Tvoria ju Bulharsko, Česká republika, Estónsko, Chorvátsko, Litva, Lotyšsko, Maďarsko, Poľsko, Rumunsko, Slovenská republika a Slovinsko. Ako pozorovatelia sa stretnutí skupiny zúčastňuje Malta a Cyprus ako asociované krajiny. Skupina koordinuje svoje stanoviská k jednotlivým problémom na základe konsenzu a spoločne postupuje aj pri stretnutiach so zástupcami Európskej únie a pri presadzovaní záujmov v rámci jednotlivých vyjednávacích skupín. Neformálne konzultácie medzi jej členmi prebiehajú aj v období medzi jednotlivými zasadnutiami konferencie strán dohovoru. Na 8.konferencii sa taktiež predpokladá pokračovanie jej činnosti.
	Segment na vysokej úrovni sa uskutoční v dňoch 30.10 – 1.11. 2002. Minister životného prostredia sa zúčastní konferencie len počas uvedeného segmentu.
	Náklady, spojené s účasťou delegácie Slovenskej republiky na 8. konferencii strán Rámcového dohovoru OSN o zmene klímy v New Delhi budú hradené z rozpočtových prostriedkov zúčastnených rezortov.
Podľa pravidla 19 rokovacieho poriadku konferencie, poverovacie listiny ("credentials") predstaviteľov zmluvných strán, ako aj mená alternátov a poradcov, majú byť odovzdané najneskôr 24 hodín po zahájení konferencie a má ich vydať prezident, predseda vlády alebo minister zahraničných vecí príslušnej krajiny.

	V zmysle “Metodického pokynu na prípravu a predkladanie materiálov na rokovanie vlády SR”, ktorý vydal Úrad vlády s účinnosťou od 1.11.2001, ods. 3.1.5 Výnimka z predkladania materiálov na pripomienkové konanie, materiál sa na pripomienkové konanie nepredkladal. Obsah materiálu bol konzultovaný s Ministerstvom zahraničných vecí SR a Ministerstvom hospodárstva SR.